Kedves Hungarian_user!

A wikin az oldal a place=* címkéjű pontok elhelyezéséről szól, ami itt pl. a place=village pontra is érthető. Ezeket szoktuk a település központjába helyezni. („Olyan lakott hely esetében, ahol van egy központi fekvésű városháza, tér vagy hasonló, akkor oda.” – fogalmaz a wiki.)
https://wiki.openstreetmap.org/wiki/Key:place#Usage

A településközpont nem elvont fogalom, nagyon is kézzel fogható. De ha elvont lenne, akkor is lehetne definiálni. Azon természetesen lehet vitákat folytatni, hogy egy adott falu központja a községháza előtt, a fő utcák metszéspontja mellett vagy valamelyik templom előtt van, annál is inkább, mert a központ végeredményben egy terület, mi pedig egy ponttal jelöljük. Abban viszont feltehetően elég széles körű a konszenzus, hogy a központ nem az előbb említett objektumoktól kilométernyi távolságra, a falu melletti réten található.

Ha a place=* címkét a településközponttól messze helyezzük, attól még természetesen valóban az adatbázis része marad. Az adatbázis esetében ugyanakkor nem csupán az adatok megléte a fontos, hanem a minőségük is. A minőséget pedig – egyéb megoldás híján – leginkább úgy mérhetjük, hogy mennyire felel meg a wikiben található normáknak.

Az útvonaltervező nem megjelenítő. Az útvonaltervezők már meglévő rendereléseket használnak alaprétegként, s arra rajzolják rá az útvonalat. A https://openstreetmap.org oldalon is le lehet futtatni különféle útvonaltervezőket, vagy pl. a https://graphhoppers.com/maps oldalon jobbra fönt megadhatjuk, hogy milyen térkép szerepeljen a felrajzolt útvonal alatt.

Amennyire tudom, az útvonaltervezők esetében szintén eléggé konszenzusos megoldás, hogy – megintcsak egyéb híján – ha egy bizonyos helyre akarunk velük navigálni, akkor az adott place=* címkéjű helyhez fognak minket vinni. (Ami egyébként akár egy kapcsolat admin_centre szerepű tagja is lehet, de nem feltétlenül az.) Tehát ha Hárskútra szeretnénk menni, akkor keres egy place=* és name=Hárskút helyet, s talán szerencsésebb, ha ez a hely a falu központja felé található, mintha mellette az erdőben. Annyi eszük egyébként tényleg szokott lenni, hogy csak járható úton vezessenek, s ha az adott pont nem járható úton van, akkor a hozzá legközelebb lévő útpontig visznek, vagyis pl. a mező mellett futó út azon helyéig, amely a legközelebb található a célponthoz.

(Mindazonáltal valóban nem volt szerencsés példa részemről az útvonaltervezőket felhozni, hiszen azok is csak felhasználói az adatbázisnak. De mindez mit sem módosít azon, hogy a térképezők között lévő viszonylag széles körű konszenzus alapján, s az ezt rögzívtő wikibejegyzés nyomán a települést jelző pontot a település központjába szoktuk helyezni.)

Üdv:

Gábor